S P R Á V A

z kontroly plnenia úloh z uznesení vlády splatných v  III. štvrťroku 2002, so zameraním na kontrolu plnenia uznesenia vlády týkajúceho sa zahraničných pracovných ciest zamestnancov štátnej správy 

Kontrola bola vykonaná v súlade so „Zameraním kontrolnej činnosti Úradu vlády SR na II. polrok 2002“, schváleného uznesením vlády SR č. 708 zo dňa 26.6.2002. Cieľom kontroly bolo zistiť vecné a časové plnenie úloh vybraných uznesení vlády. Osobitne sa zamerať na dodržiavanie príslušných interných predpisov, opodstatnenosť zahraničných pracovných ciest (ďalej ZPC), ich prínos a stav realizácie prijatých úloh vyplývajúcich z týchto ciest. V prípade zistených nedostatkov zabezpečiť prijatie opatrení na ich odstránenie.

Podkladom pre zhodnotenie plnenia uznesení vlády splatných v III. štvrťroku 2002 v ministerstvách a ostatných ústredných orgánoch štátnej správy boli štvrťročné hlásenia o ich plnení, ktoré sú predkladané Úradu vlády SR (ďalej ÚV SR).

Kontrola vybraných uznesení vlády s osobitným zameraním na uznesenie vlády SR         č. 300 z 28. apríla 1998 vo vybraných štyroch ministerstvách bola vykonaná v súčinnosti so zamestnancami ich útvarov kontroly v zmysle § 14 ods. 1 zákona NR SR č. 10/1996 Z. z.  o kontrole v štátnej správe v znení neskorších predpisov. Konkrétne subjektom kontroly bolo ministerstvo financií (MF SR), ministerstvo práce, sociálnych vecí a rodiny (MPSVR SR), ministerstvo kultúry (MK SR) a ministerstvo spravodlivosti (MS SR). Výber subjektov bol podmienený personálnymi možnosťami sekcie kontroly ÚV SR, ako aj tým, že tieto neboli predmetom kontroly, ktorú vykonal ÚV SR v roku 1998. Ostatných 11 ministerstiev bolo listom vedúceho ÚV SR zo dňa 4. 10. 2002 požiadaných o predloženie záväznej informácie o vecnom a časovom plnení úloh B.2. a B.3. uznesenia vlády SR č. 300/1998 a súhrnného prehľadu o ZPC za obdobie od 1. 1. 2001 do 30. 6. 2002. 

A.  	Stav plnenia úloh vyplývajúcich z uznesení vlády 

Vláda v uzneseniach, prijatých od 1.1.1995 do 30.9.2002 a splatných v kontrolovanom období (júl – september 2002), uložila podpredsedom vlády, ministrom, predsedom ostatných ústredných orgánov štátnej správy  a  vedúcemu ÚV SR plniť 636 termínovaných  úloh, z ktorých sa splnilo 526 úloh (82,7 %), 89 sa splnilo oneskorene (14,0 %) a 21 bolo nesplnených  (3,3%).

Prehľad o stave plnenia uznesení vlády, prijatých od 1.1.1995 do 30.9.2002 a splatných     v  III. štvrťroku 2002, tvorí prílohu č. 1 tejto správy. Z prehľadu vyplýva, že na počte nesplnených úloh sa najviac podieľajú minister školstva (štyri nesplnené úlohy), minister financií, minister kultúry a minister spravodlivosti  (po tri nesplnené úlohy). V prílohe č. 2 sú uvedené príčiny nesplnenia úloh z uznesení vlády vychádzajúce z podkladov jednotlivých ministerstiev.

Porovnanie súhrnných výsledkov súčasnej kontroly so stavom zisteným predchádzajúcou kontrolou v III.- IV. štvrťroku 1999, v rokoch 2000, 2001 a v I. – II. štvrťroku 2002, je uvedené v tabuľke č.1.
                     Tabuľka č. 1

Kontrolované
obdobie	Úlohy           
celkom	Termín.
úlohy
celkom	Z   t o h o	Netermínované úlohy	
			splatné v kontrolovanom  období	splatné v ďalšom období		
			celkom	splnené	oneskor.
splnené	nesplnené
		celkom
	z toho
splnené	
1. júl – 30. september 1999	4924	1897
(38,5 %)	956
	836
(87,4 %)	109
(11,4 %)	11
(1,2 %)	941	3027
(61,5%)	384
(12,7 %)	
1. okt. – 31. december 1999	5267	1994
(37,9 %)	1037	931
(89,8 %)	80
(7,7 %)	26
(2,5 %)	957	3273
(62,1%)	550
(16,8 %)	
1. január – 31. marec 2000	4953	1594
(32,2 %)	651	591
(90,8 %)	51
(7,8 %)	9
(1,4 %)	943	3359
(67,8 %)	440
(13,1 %)	
1. apríl – 30. jún 2000	5462	1800
(33 %)	838	754
(90 %)	69
(8,2 %)	15
(1,8 %)	962	3662
(67 %)	317
(8,7 %)	
1. júl – 30. september 2000 	5987	1997
(33,4 %)	648
	573
(88,4 %)	58
(9,0 %)	17
(2,6 %)	1349	3990
(66,6 %)	384
(9,6 %)	
1. okt. – 31. december 2000	7322
	2772
(37,9 %)	1345	1259
(93,6 %)	72
(5,3 %)	14
(1,1 %)	1427	4550
(62,1 %)	656
(14,4 %)	
1.  január – 31. marec 2001 
	7253	2547
(35,1 %)	1011	901
(89,1 %)	97
(9,6 %)	13
(1,3 %)	1536	4706
(64,9 %)	618
(13,1 %)	
1. apríl – 30. jún 2001 
	7313	2463
(33,7 %)	1129	1004
(88,9 %)	110
(9,8 %)	15
(1,3 %)	1334	4850
(66,3 %)	591
(12,2 %)	
1. júl – 30. september 2001	7294
	2172
(29,8 %)	812	710
(87,5 %)	83
(10,2 %)	19
(2,3 %)	1360	5122
(70,2 %)	673
(13,1%)	
1. okt. – 31. december 2001	7605	2326
(30,6 %)	1065	939
(88,2 %)	98
(9,2 %)	28
(2,6 %)	1261	5279
(69,4 %)	796
(15,1 %)	
1.  január – 31. marec 2002	7086	2083
(29,4 %)	729	620
(85,0 %)	93
(12,8 %)	16
(2,2 %)	1354	5003
(70,6 %)	483
(9,7 %)	
1. apríl – 30. jún 2002	7750	2165
(27,9 %)	933	812
(87,0 %)	105
(11,3 %)	16
(1,7 %)	1232	5585
(72,1 %)	612
(10,9 %)	
1. júl – 30. septembra 2002	7859	2047
(26,0 %)	636
	526
(82,7 %)	89
(14,0 %)	21
(3,3 %)	1411	5812
(74,0 %)	888
(15,3 %)	

	Z porovnania s výsledkami kontroly za obdobie apríl – jún 2002 vyplýva, že v tomto kontrolovanom období sa zvýšil počet uložených úloh o 109, t.j. o 1,4 %,  avšak počet termínovaných úloh sa znížil o 118, t.j. o 5,5 %. Podiel netermínovaných úloh je opäť vyšší – predstavuje 74,0 % všetkých úloh.

Vysoký podiel netermínovaných úloh na všetkých prijatých úlohách preukazuje nedodržiavanie čl. 6 ods. 2 písm. b) Smernice na prípravu a predkladanie materiálov na rokovanie vlády Slovenskej republiky, schválenej uznesením vlády SR č. 512                   z 13. júna 2001 (ďalej Smernice), podľa ktorej je treba navrhované úlohy formulovať vecne  a uviesť termíny ich splnenia; úlohy musia byť reálne a v navrhovaných termínoch splniteľné. Podľa čl. 1 ods. 2 Smernice za prípravu a predloženie materiálu na rokovanie vlády zodpovedá predkladateľ.

V záujme odstránenia vysokého podielu netermínovaných úloh z celkového počtu úloh uložených uzneseniami vlády vedúci Úradu vlády listom z  28.1.2002 požiadal členov vlády, aby operatívne zo svojej úrovne prijali účinné opatrenia. Z uvedených štatistických údajov vyplýva, že sa ich účinnosť v období III. štvrťroku neprejavila, keď podiel netermínovaných úloh sa zvýšil a dosiahol až 74,0 %.

Porovnanie počtu predložených termínovaných a netermínovaných úloh do návrhov uznesení vlády  v III. štvrťroku 2002 podľa jednotlivých predkladateľov tvorí prílohu č. 3. Z prílohy vyplýva, že viac návrhov netermínovaných úloh, ako termínovaných predložili  najmä ministerka pre správu a privatizáciu národného majetku, minister kultúry a minister školstva.
	
B.	Výsledky kontroly zahraničných pracovných ciest vo vybraných ministerstvách

Na základe výsledkov kontroly vykonanej ÚV SR v roku 1998 k problematike ZPC, vláda prijala uznesenie č. 300 dňa 28. apríla 1998. V ňom uložila ministrom, vedúcim ostatných ústredných orgánov štátnej správy  SR a vedúcemu ÚV SR v bode B.2. zabezpečiť vypracovanie komplexného interného predpisu, ktorým sa usmernila oblasť prípravy, realizácie, vyhodnocovania a kontroly ZPC v súlade s kompetenciami riadeného rezortu a ďalšími nadväzujúcimi právnymi predpismi (termín do 30. júna 1998). V bode B.3. zabezpečiť, aby bolo vykonávané pravidelné vyhodnocovanie a  kontrola výsledkov ZPC z hľadiska určených cieľov, vynaložených finančných prostriedkov a dosiahnutých prínosov; z vyhodnotenia prijímať konkrétne opatrenia - úlohy s určením termínov a zodpovedných osôb za využitie poznatkov v činnosti rezortu (termín: každoročne - vyhodnotenie za I. polrok    do 15. augusta bežného roka, vyhodnotenie za II. polrok  do 15. februára nasledujúceho roka). Schválením citovaného uznesenia sa vytvorili pravidlá na celý proces prípravy, realizácie, vyhodnocovania a kontroly ZPC a ich prínosov pre činnosť rezortu.

Skutočný počet ZPC, účastníkov a nákladov vynaložených jednotlivými správcami rozpočtových kapitol v kontrolovanom období od 1.1.2001 do 30.6.2002 je uvedený v súhrnnom prehľade, ktorý tvorí prílohu č. 4 tejto správy. Súhrnný prehľad ZPC uskutočnený zamestnancami ministerstiev bol zostavený z údajov štyroch kontrolovaných ministerstiev a doplnený záväznými údajmi poskytnutými  ostatnými 11 ministerstvami bez ministrov a štátnych tajomníkov.
                             
	Z uvedených súhrnných údajov vyplýva, že v sledovanom období bolo zo strany           15-tich ministerstiev vynaložených zo štátneho rozpočtu na ZPC celkom 270,7 mil. Sk, z toho 174,2 mil. Sk v roku 2001 a  96,5 mil. Sk v I. polroku 2002. Náklady na jedného účastníka ZPC, hradené z prostriedkov ministerstiev, predstavovali v priemere 29 661,- Sk. Podstatná časť ZPC sa vykonala ako plánovaná. V roku 2001 ich podiel na celkovom počte uskutočnených ciest zamestnancami ministerstiev predstavoval 63,6 % a za I. polrok 2002 60 %.

V súlade s určeným cieľom bola kontrola zameraná najmä do nasledovných oblastí:

1.	vypracovanie a dodržiavanie internej normy o postupe pri uskutočňovaní ZPC zamestnancov štátnej správy,

2.	príprava ZPC - plánovanie, koordinácia, aktualizácia plánov, ich súlad s hlavnými úlohami rezortu,

3.   vyhodnocovanie a kontrola ZPC, ich prínosy pre činnosť kontrolovaných subjektov.

1.	Vypracovanie a  dodržiavanie internej normy o postupe pri uskutočňovaní ZPC zamestnancov štátnej správy 

Kontrolou sa preukázalo, že ministerstvá majú v zmysle úlohy B.2. uznesenia vlády SR     č. 300/1998 vypracovanú internú normu – predpis (smernica, opatrenie, pokyn), ktorým je upravený postup zahraničných stykov v riadenom rezorte. Zistené nedostatky však poukazujú na ich neúplnosť, zastaralosť (nesúlad s organizačným poriadkom), nedodržanie časového plnenia jej vypracovania a pod.. Z uvedeného vyplýva, že z vecného a časového hľadiska nie všetky ministerstvá spracovali predmetný interný predpis v súlade s jeho zadaním. Kvalita spracovania interného predpisu sa potom prejavila v úrovni jeho dodržiavania.

Napríklad:
  V MS SR bola vydaná Smernica MS SR z 24. 6. 1998 č. m. 907/18-8202 o postupe pri uskutočňovaní zahraničných stykov, ktorá nadväzuje  na Metodický pokyn k priznávaniu  náhrad pri ZPC     č. 206/1996-70, doplňujúce Opatrenie č. 1 z 10. 10. 1997 a Opatrenie č. 2 z 2. 1. 2002 k aplikácii zmien zákona č. 119/1992 Zb. o cestovných náhradách. Smernica je neaktuálna, pretože neobsahuje vykonané zmeny v  Organizačnom poriadku MS SR z apríla 1999 a neupravuje tiež všetky procesy prípravy a realizácie ZPC, ako napr. povinnosť vykonávať pravidelné vyhodnocovanie a kontrolu výsledkov ZPC z hľadiska určených cieľov nadväzne na úlohu B.3. uznesenia vlády.

V MPSVR SR  bola Smernica ministra o postupe pri uskutočňovaní zahraničných stykov  schválená s takmer dvojročným oneskorením až 29. 3. 2000 s účinnosťou od 5. 5. 2000. Z vecného hľadiska Smernica je nekomplexná, keď neobsahuje ustanovenie, kto a na základe čoho vyhodnocuje ZPC a plnenie z nich prijatých opatrení. Taktiež nie je v nej zapracovaný systém kontroly ZPC, stanovená zodpovednosť za odbornú a jazykovú spôsobilosť účastníka ZPC. Do schválenia uvedenej Smernice ministerstvo pri plánovaní a realizácie ZPC postupovalo podľa interných noriem, ktoré neboli z vecného hľadiska plne v súlade so zadaním úlohy B.3. uznesenia vlády a nepodpísal ich minister.

V MK SR  bola Smernica pre prípravu a realizáciu ZPC spracovaná z hľadiska vecného a časového so zadaním úlohy B.3. uznesenia vlády a postupne bola aktualizovaná príkazmi ministra v nadväznosti na  úsporné opatrenia, krátenie stravného - neposkytovanie vreckového pri ZPC, v oblasti postupu pri predkladaní návrhov na ZPC a pod.. Pre oblasť ZPC nie je dostatočne upravená odborná spôsobilosť a jazyková pripravenosť zamestnancov vysielaných na ZPC, pričom sa v súčasnosti vychádza z toho, že za uvedenú oblasť zodpovedajú vedúci zamestnanci navrhujúci ZPC.

MF SR má vypracovanú Organizačnú smernicu o postupe pri uskutočňovaní zahraničných stykov zamestnancov MF SR, vydanú Rozhodnutím ministra financií SR s účinnosťou od 1. 4. 1997. Po prijatí úlohy B.2. uznesenia vlády bol vypracovaný dodatok č. 1 k Rozhodnutiu ministra financií SR s účinnosťou od        1. 7. 1998. Organizačná smernica je v súlade s Organizačným poriadkom MF SR a so zákonom č. 119/1992 Zb. o cestovných náhradách  v znení neskorších predpisov.

Podľa záväznej informácie vyžiadanej od ostatných 11 ministerstiev úlohu B.2. uznesenia vlády SR č. 300/1998 vypracovať interný predpis na prípravu a realizáciu ZPC bola úloha v stanovenom termíne splnená a ministerstvá podľa nej postupujú pri príprave a realizácii ZPC. 

2.	Príprava ZPC – plánovanie, koordinovanie, aktualizácia plánov, ich súlad s hlavnými úlohami

V zmysle interných predpisov kontrolované subjekty zabezpečujú činnosť v oblasti ZPC spracovávaním plánov ZPC s rôznou časovou periodicitou – polrok, štvrťrok. Po vecnej stránke plány vychádzajú z hlavných úloh rezortov na príslušný rok, sú zostavované odbornými útvarmi podľa nasledovných rámcových priorít:
-  integrácia do EÚ a NATO
-  členstvo v OECD, RE, V4, MOP, Haagska konferencia a pod.
-  bilaterálna spolupráca
      -  ostatné.

Organizačne je oblasť ZPC začlenená do špecializovaných útvarov zahraničných vzťahov  (MPSVR SR, MK SR), medzinárodného práva (MS SR), resp. kancelárie ministra (MF SR). Tieto útvary gestorujú súhrnne za ústredné orgány štátnej správy proces prípravy a realizácie ZPC, vrátane ich koordinácie s príslušnými vonkajšími inštitúciami. Z hľadiska  kompetencie návrhy plánov ZPC, resp. plány navrhovaných ZPC prerokováva a schvaľuje vedenie ministerstva, resp. minister. Samotné cestovné príkazy na ZPC po predchádzajúcom odsúhlasení príslušnými vedúcimi zamestnancami schvaľuje minister, resp. vedúci Služobného úradu.

Kontrolou procesu prípravy a realizácie ZPC z hľadiska dodržania príslušných interných predpisov sa zistili v kontrolovaných subjektoch nasledovné vecné a formálne nedostatky.

Napríklad:
Smernica MS SR  o postupe pri uskutočňovaní ZPC neobsahuje povinnosť vypracovávať plány ZPC zamestnancov ministerstva. Na I. polrok 2001, v ktorom sa uskutočnilo 44 ciest, ministerstvo predmetný plán nemalo vypracovaný. Táto skutočnosť sťažovala metódami kontroly objektívne posúdiť prínos ciest z hľadiska ich cieľu. V hodnotenom období od 1. 1. 2001 do 30. 6. 2002 zo 40 náhodne vybraných spisov v 35 prípadoch sa v dokumentácii nenachádzali návrhy na ZPC, v ôsmich spisoch chýbal výpočet predpokladaných nákladov a odsúhlasenie ZPC nebolo v troch prípadoch. V 37 spisoch nebola predložená správa zo ZPC v termíne do 10 dní a správy neobsahovali všetky požadované náležitosti (účel ZPC, zloženie delegátov, podpis účastníkov, dátum vyhotovenia správy a atď.). Pri plánovaní ZPC na ďalšie polročné obdobia – II. polrok 2001, I. polrok 2002 boli vypracované prehľady navrhovaných ZPC zohľadňujúce priority a opatrenia ministerstva schválené ministrom. Formou „referátnikov“ pre každého zamestnanca, ktorý je vyslaný na ZPC, sa sleduje účel, opodstatnenosť, efektívnosť cesty, pripravenosť zamestnanca  a prínos cesty pre rezort. Pre rok ministerstvo prijalo opatrenia s cieľom dosiahnuť úspory na realizácii ZPC znižovaním nákladov na dopravu, dĺžky pracovnej cesty a počty účastníkov. Vo vecnom zdôvodnení opodstatnenosti plánovaných a neplánovaných ZPC neboli zistené nedostatky a ich uskutočnenie vychádzalo z hlavných úloh rezortu na príslušné obdobie. Podiel neplánovaných ZPC sa pohyboval v rozmedzí               22 – 23,8% z celkového počtu 191 uskutočnených ZPC. Z hľadiska koordinácie ZPC s príslušnými partnermi neboli pri príprave ciest zistené nedostatky.

Plány ZPC v MF SR a MPSVR SR  sú spracovávané na štvrťročné obdobie a prerokovávané na poradách vedenia a schvaľované ministrom. Sú spracované prehľadne, obsahujú základné údaje a porovnaním cieľov plánovaných ZPC sa zistil ich súlad s hlavnými úlohami rezortu na príslušné obdobie. Vzhľadom na to, že plány sú spracovávané na krátke štvrťročné obdobie, ich priebežná aktualizácia  v MPSVR SR sa uskutočňovala ojedinele. Z celkového počtu 631 ZPC uskutočnených za kontrolované obdobie, bolo 136 neplánovaných, t. j. 21,5%.  V tejto súvislosti z náhodne vybraných 10 neplánovaných ZPC bolo zistené nedostatočné zdôvodnenie v šiestich prípadoch. V MF SR vysoký pomer medzi plánovanými a neplánovanými ZPC, ktorý v roku 2001 predstavoval 52%:48% a v roku 2002 63%:37%, súvisel s potrebou riešenia aktuálnych mimoriadnych úloh vyplývajúcich zo zabezpečenia prístupového procesu do EÚ, NATO, OECD. Vo vecnom zdôvodnení opodstatnenosti uvedených ciest neboli zistené nedostatky.

V MK SR neboli predložené v 22 prípadoch zo 40 návrhy na ZPC v stanovenej minimálnej               15-dňovej lehote pred uskutočnením  cesty. Taktiež v 37 prípadoch nebol návrh na ZPC odsúhlasený všetkými požadovanými zodpovednými zamestnancami  ministerstva. V roku 2001 z celkového počtu uskutočnených ZPC bolo 24,5% neplánovaných a v I. polroku 2002 tento podiel predstavoval 34,5%. Prevažná časť neplánovaných krátkodobých ZPC sa uskutočnila na základe pozvania druhej strany, ktorá sa tiež podieľala na úhrade pobytových nákladov. Kontrolou sa zistilo nedostatočné zdôvodnenie ciest v dvoch prípadoch a v troch spisoch chýbal písomný súhlas ministra na uskutočnenie cesty. 

Účastníci ZPC v kontrolovaných subjektoch boli tiež skontrolovaní z hľadiska ich odbornej a jazykovej prípravy. Rozhodujúcu časť účastníkov ZPC predstavovali vedúci zamestnanci ministerstiev – takmer 90% (riaditelia sekcií, odborov, vedúci oddelení), ktorí spĺňali požadované predpoklady. Vecne a procesne jazyková spôsobilosť  vo vzťahu k ZPC nie je v kontrolovaných ministerstvách obsiahnutá v príslušnom internom predpise, ktorým sa usmerňuje  proces prípravy, realizácie a vyhodnocovania ZPC. Potrebné údaje pre účel kontroly boli k dispozícii v osobných spisoch zamestnancov na osobných úradoch a nie ako súčasť spisu – dokumentácie o vykonanej ZPC. Návrh účastníkov a zodpovednosť za ich jazykovú prípravu je v pôsobnosti príslušných riadiacich zamestnancov, ktorí ich odporúčajú na ZPC. Výberovým spôsobom z kontrolovaných 40-tich spisov v každom zo štyroch kontrolovaných ministerstiev neboli v odbornej a jazykovej spôsobilosti zistené nedostatky.

3.	Vyhodnocovanie a kontrola ZPC, ich prínosy pre činnosť kontrolovaných subjektov

S cieľom zistiť skutočný stav vo vyhodnocovaní a kontrole ZPC a ich prínosu pre činnosť kontrolovaných subjektov kontrolný orgán vychádzal najmä z návrhov na realizáciu ZPC, ktoré obsahujú ciele a účel cesty a z ich porovnania so správami zo ZPC, vrátane plnenia prijatých opatrení na využitie výsledkov ZPC. V tejto súvislosti je do interných predpisov zapracované ustanovenie o povinnosti pre príslušný útvar spracovávať vyhodnocovanie a kontrolu ZPC a predkladať na rokovanie porád vedenia ministerstva, resp. vyhodnocovanie a kontrola ZPC je v zodpovednosti určených útvarov.

Napríklad:
V MF SR bola v zmysle Organizačnej smernice o postupe pri uskutočňovaní zahraničných stykov zamestnancov, vydanej Rozhodnutím ministra financií č. 15/1999, zriadená Komisia na vyhodnocovanie ZPC zamestnancov ministerstva ako poradný a iniciatívny orgán ministra, na čele ktorej bola vedúca úradu ako predsedníčka komisie. V kontrolovanom období Komisia činnosť, na ktorú bola zriadená, nevykonávala a vydaním Služobného predpisu č. 3/2002 bola dňom 1. 8. 2002 zrušená. V sledovanom období činnosť súvisiacu s vyhodnocovaním a kontrolou ZPC zabezpečoval ekonomický odbor v rámci sekcie všeobecnej správy. Návrhy na využitie výsledkov ZPC spracované účastníkmi, ich konkrétne prínosy a opatrenia  vo forme úloh zamestnancom sú obsiahnuté v správach zo ZPC. Tieto sú predkladané vedúcim zamestnancom    k schváleniu, ktorí zodpovedajú za účelnosť a efektívnosť ZPC a za využitie získaných poznatkov z nich. Kontrolou vybraných 40 ZPC sa nezistilo neplnenie schválených opatrení, až na dva prípady vecne nekonkrétne  formulovaných prínosov z uskutočnených ciest do USA a Anglicka v roku 2002. Taktiež spisová dokumentácia 10-tich ZPC neobsahovala správy z vykonaných ciest,  vrátane vyhodnotenia prínosov, ktoré sa uskutočnenými cestami získali.

Z úrovne odborného kontrolného útvaru ministerstva vykonanými dvomi kontrolami vo februári 2001 a marci 2002, zameraných na hospodárne a efektívne vynakladanie prostriedkov na ZPC, nebolo zistené porušenie všeobecne záväzných, resp. interných právnych predpisov.

V MK SR súhrnné vyhodnocovanie a kontrolu ZPC za sledované tri polročné obdobia spracovala        a  predkladala do porady vedenia ministerstva sekcia medzinárodnej spolupráce v zmysle zadania úlohy B.3. uznesenia vlády č. 300/1998. Po vnútrorezortnom pripomienkovaní materiálu, jeho dopracovaní  a prerokovaní v porade vedenia ministerstva, materiál obsahoval konkrétne prínosy z uskutočnených ZPC, ako aj adresné a termínované opatrenia na zabezpečenie využitia získaných poznatkov. Kontrolou vybraných opatrení, týkajúcich sa 40-tich ZPC, sa nezistilo ich vecné neplnenie. V troch prípadoch nebola súčasťou spisovej dokumentácie  správa zo ZPC a v 26-tich prípadoch boli správy zo ZPC predložené oneskorene po viac ako 10-dňovom ukončení cesty.

Odborný kontrolný orgán  ministerstva  nemal v zameraní svojej činnosti na uvedené obdobie zaradenú kontrolu v zmysle úlohy  B.3. uznesenia vlády.

V MPSVR SR bolo kontrole predložené vyhodnotenie ZPC za I. a II. polrok 2001. Vyhodnotenie však prínosy deklarovalo iba vo všeobecnej rovine v rámci hlavných priorít rezortu (EÚ, RE, OECD, obojstranná spolupráca a pod.). Závery z týchto ZPC boli prediskutované na úrovni vedúceho úradu, resp. v poradách vedenia ministerstva, konkrétne prijaté opatrenia – úlohy s určením termínov zodpovedných osôb za využitie poznatkov v činnosti rezortu v súlade s  úlohou B.3. uznesenia  vlády neboli kontrolnému orgánu predložené. Taktiež vyhodnotené ZPC za I. polrok 2002 ministerstvo kontrolnému orgánu nepredložilo, z dôvodu rozhodnutia porady vedenia ministerstva, že hodnotenie sa nebude vykonávať v písomnej podobe ani predkladať na poradu  vedenia. Kontrolou 40 náhodne  vybraných spisov ZPC sa preukázalo, že ich vyhodnotenie nebolo spracované v súlade s vecným zadaním úlohy B.3. uznesenia vlády (6 prípadov), správy neboli súčasťou predložených spisov (2 prípady), správy neobsahovali kompletné návrhy na využitie výsledkov zo ZPC a ich prínos (18 prípadov). Taktiež sa v dokumentácii nachádzali neúplné správy zo ZPC, ktoré neobsahovali mená spracovateľa správy (4 prípady), informácie o uhradení nákladov cesty                  (12 prípadov). 

Odborný kontrolný útvar ministerstva nemal v zameraní svojej činnosti na uvedené obdobie zaradenú kontrolu v zmysle úlohy B.3. uznesenia vlády.

V MS SR vydaná smernica neobsahuje ustanovenie vypracovávať plány ZPC a ani vykonávanie pravidelného vyhodnocovania  a kontrolu ZPC v zmysle úlohy B.3. uznesenia vlády. Minimálne dva krát do roka sa na operatívnych poradách ministra vyhodnocuje dodržiavanie účelu a vynaložených nákladov na ZPC, konkrétne prínosy zo ZPC vyhodnotenia neobsahujú. Kontrolou predložených záznamov z operatívnej porady ministra o vyhodnocovaní ZPC vyplýva, že tieto neobsahujú konkrétne opatrenia – úlohy s určením termínov a zodpovedných osôb za využitie poznatkov zo ZPC.

Kontrolou 40 vybraných ZPC sa preukázalo, že v 10-tich až 18-tich  prípadoch, správy zo ZPC neobsahovali požadované náležitosti, keď chýbalo meno a údaj o hradení nákladov (16 prípadov), účel pracovnej cesty a údaje o hradení nákladov (16 prípadov), zloženie účastníkov (10 prípadov), charakteristika splnenia cieľov a návrhy na konkrétne využitie získaných poznatkov (14 prípadov), podpisy  účastníkov      (18 prípadov), dátum vyhotovenia správy (15 prípadov). Porovnaním cieľa, resp. zámeru ZPC s obsahom komplexných 22 správ vyplýva, že u vybraných kontrolovaných ZPC bol stanovený cieľ cesty splnený.

Z úrovne odborného kontrolného útvaru ministerstva bola v hodnotenom období vykonaná jedna kontrola zameraná na správnosť vynaložených finančných prostriedkov na ZPC, z ktorej bol vypracovaný záznam v dôsledku nezistenia porušenia všeobecne záväzných, resp. interných predpisov.

Zo záväznej informácie vyžiadanej od ostatných ministerstiev, v ktorých nebola vykonaná kontrola vyplýva, že úlohu B.3. uznesenia vlády SR č. 300/1998 zabezpečiť pravidelné vykonávanie a kontrolu výsledkov ZPC v sledovanom období zabezpečili MH SR, MP SR, MŽP SR, MZV SR, MV SR a MVRR SR. Záväzná informácia z MDPT SR, MSPNM SR, MO SR, MŠ SR a MZ SR vyhodnotenie plnenia úlohy B.3. citovaného uznesenia vlády neobsahovala. V hláseniach o plnení uznesení vlády, predkladaných uvedenými ministerstvami ÚV SR, je úloha B.3. vykázaná za kontrolované obdobie ako splnená. 

*	*	*

Zo súhrnných výsledkov kontroly plnenia úloh z uznesení vlády splatných                           v  III. štvrťroku 2002, so zameraním na kontrolu plnenia uznesenia vlády týkajúceho sa zahraničných pracovných ciest zamestnancov štátnej správy vyplýva, že:

- 	zo 636 termínovaných úloh, splatných v kontrolovanom období, sa 21 úloh nesplnilo           (3,3 %). Podiel netermínovaných úloh predstavuje 74,0 % všetkých úloh. Do návrhov uznesení vlády viac netermínovaných úloh ako termínovaných úloh predložili najmä ministerka pre správu a privatizáciu národného majetku, minister kultúry a minister školstva,

-	za kontrolované obdobie od 1. 1. 2001 do 30. 6. 2002 15 ministerstiev vynaložilo na ZPC celkom 270,7 mil.  Sk, pričom  náklady na jedného účastníka ZPC, hradené z ich prostriedkov, predstavovali v priemere takmer 30 tis. Sk,

-	ministerstvá v zásade v stanovenom termíne  vypracovali nový interný predpis v zmysle uznesenia vlády SR č. 300/1998, ktorý komplexne  usmernil proces prípravy, realizácie a vyhodnocovanie  ZPC. Z hľadiska vecného sa preukázali rozdiely v kvalite spracovania predpisu, ktoré sa nadväzne prejavili v úrovni jeho dodržiavania, napr. v oblasti plánovania ZPC, ich vyhodnocovania a kontroly, jazykovej spôsobilosti,

-	uskutočnené ZPC sledovali zabezpečenie hlavných úloh rezortu nadväzne na vytýčené rámcové priority. Pri celkovom 37,6%-nom podiele neplánovaných ZPC sa v ojedinelých prípadoch zistilo nedostatočné zdôvodnenie ich uskutočnenia, resp. vecne nekonkrétne formulovanie prínosov z ich realizácie. V MPSVR SR a MS SR sa v niektorých prípadoch zistilo, že vyhodnotenie ZPC neobsahuje prínosy z realizovaných ciest a konkrétne opatrenia – úlohy s určením termínov a zodpovedných osôb za využitie poznatkov. V rozhodujúcej časti kontrolovaných ZPC vo vybraných ministerstvách sa však stanovené ciele a prínosy z ich uskutočnenia dosiahli,

-	napriek centralizácii agendy ZPC do špecializovaných útvarov  a uplatňovaniu zásady plánovania ZPC, boli zistené prípady, keď spisová dokumentácia neobsahovala správy zo ZPC, resp. tieto neobsahovali všetky požadované náležitosti, boli spracované a predkladané oneskorene s následnými dôsledkami na reálnosť posúdenia skutočného prínosu z vykonaných ZPC. Za zistené nedodržanie interných právnych predpisov, resp. neplnenie úloh uznesení vlády neboli zo strany kontrolovaných subjektov vyvodené voči zodpovedným zamestnancom  dôsledky v zmysle Zákonníka práce,

-	kvalita spracovania a dodržiavanie interného predpisu pre prípravu, realizáciu a vyhodnocovanie ZPC v kontrolovaných subjektoch bolo ovplyvnené nedostatočnou funkčnosťou systému vnútornej kontroly, keď v  MPSVR SR a MS SR neboli v hodnotenom  období vykonávané kontroly výsledkov ZPC v zmysle úlohy B.3. znesenia vlády SR č. 300/1998,

-	z hľadiska zabezpečenia zníženia administratívnej náročnosti a dosiahnutia vyššej účinnosti kontroly odporúčame do uznesenia vlády úlohu, podľa ktorej by sa upravila periodicita kontroly na úrovni vedenia ministerstva z polroku na jedenkrát ročne a z úrovne príslušných vedúcich zamestnancov do 10 dní po ukončení ZPC nadväzne na termín spracovania správy zo ZPC a ďalej priebežne podľa prijatých opatrení a stanovených termínov.

Výsledné materiály z kontroly boli v kontrolovaných subjektoch prerokované v súlade       so zákonom  NR SR č. 10/1996 Z. z. o kontrole v štátnej správe v znení neskorších predpisov a bolo im uložené prijať opatrenia na odstránenie zistených nedostatkov. Z úrovne vlády sa odporúča prijať úlohy v rámci uznesenia vlády tak, ako sú obsiahnuté v jeho návrhu. 

Bratislava december 2002